text: Trobada d'Intercanvi Territorial Valls - Treballem junts: Educació per a la Sostenibilitat
  ​VALLS
  resum_i_valoració_trobada_valls.pdf
  El dia 1 de març s'ha celebrat la Trobada d'Intercanvi Territorial a Valls del programa Escoles Verdes, que ha comptat amb la participació de 21 escoles de les comarques de l'Alt Camp, la Conca de Barberà i el Baix Penedès. En total han assistit 95 participants, 32 mestres i 63 alumnes, membres del comitè ambiental, que és l'òrgan de participació que planifica i dinamitza les accions d'Escola Verda.
  La trobada ha començat al Convent del Carme on el regidor de Medi Ambient i Ensenyament de l'Ajuntament de Valls, juntament amb els representants dels departaments de Territori i Sostenibilitat i d'Educació de la Generalitat, han donat la benvinguda als participants.
  A continuació, els alumnes per una banda i els mestres per una altra, s'han distribuït en diferents grups de treball per compartir experiències, reflexionar sobre les accions que realitzen al seu centre i recollir idees interessants d'altres escoles verdes. Els grups de treball han passat el matí a l'Escola Enxaneta i a les dependències de l'Escola Oficial d'Idiomes.
  Alumnes i mestres s'han retrobat per dinar a la Plaça dels Pins, al barri de la Xamora, on hem pogut compartir els postres que han portat les diferents escoles, casolans o típics de les diferents poblacions participants. Un moment d' aprenentatge molt enriquidor i que dóna un valor especial a la proximitat.
  Totes les Trobades d'Intercanvi Territorials d'Escoles Verdes conclouen amb la realització d'una acció, per part dels participants, que posa en relleu algun valor natural del lloc que es visita, i en la qual, a més de conèixer, els participants puguin realitzar alguna acció de millora. En aquest cas, i després de compartir els postres, s'ha realitzat l'acció de la tarda relacionada amb els Torrents de Valls i la instal·lació de caixes niu en una part del bosc de ribera que voreja aquest torrent.
  Tots els participants s'han distribuït en 4 grups i, acompanyats per un educador, han realitzat un circuit pel Torrent de la Xamora. Al llarg d'aquest Torrent, ens hem anat aturant en 6 punts, on alumnes de sis escoles verdes de Valls ens han ajudat a conèixer una mica més els torrents, la seva biodiversitat i geologia, i la importància de la seva funció com a corredors biològics.
  Volem fer un agraïment especial a aquests alumnes i felicitar-los per la feina tan ben feta. Ens han explicat, ens han fet riure, ens han fet jugar i, sobretot, ens han transmès un sentiment especial cap als Torrents de Valls i el respecte a la natura. Moltes felicitats i Moltes gràcies!
  Finalment, s'ha celebrat la cloenda de la jornada a la plaça de la Sardana on s'ha agraït a tots els participants la seva implicació i voluntat per intercanviar experiències entre les escoles verdes de les comarques de l'Alt Camp, la Conca de Barberà i el Baix Penedès.
  Agraïm la bona predisposició de l'Ajuntament de Valls, l'Escola Oficial d'Idiomes i l'Escola Enxaneta, per cedir-nos els diferents espais, i fer possible aquesta Trobada d'Intercanvi Territorial.